Elisabeth Arnold (RV), 2001-10-25:
Folketinget diskuterede sidste gang WTO i april-maj i år op til den fjerde ministerkonference, som skal finde sted i Qatar her om kort tid.
Ved den lejlighed vedtog et meget bredt flertal i Folketinget en vedtagelse, som indeholdt nogle væsentlige punkter, herunder især liberalisering af handelen inden for landbrug, et ønske om, at landbrugssubsidier afvikledes, et ønske om, at ulandene kunne få en fødevaresikkerhedsordning, så de kunne bevare sikringer af deres egenproduktion, at der også blev givet teknisk og økonomisk bistand til ulandene, så de kunne blive i stand til at træde ind i WTO's ordninger, at handelspolitikken støttede fattigdomsbekæmpelsen, og endvidere også en udtalelse om, at TRIPS-ordningen fortolkes og anvendtes således, at det blev muligt for ulandene at få billig medicin i forbindelse med udbrud af epidemier og livstruende sygdomme.
Der var et ønske om at styrke WTO's egen organisation.
Den vedtagelse fra 3. maj 2001 er en, som vi fra Det Radikale Venstres side stadig væk står ved, men vi må jo sige, at verden i allerhøjeste grad har ændret sig siden, især gennem tragedien i New York den 11. september i år.
Begivenhederne i de sidste par måneder viser jo med al tydelighed, i vor høj grad verden hænger sammen.
På grund af katastrofen i New York den 11. september er der nu danske pensionister, som kan mærke på deres pensionsudbetaling, at den ikke bliver helt så høj, som den ellers ville være blevet.
Det betyder, at alle er med i globaliseringen.
Vi kan ikke undslå os, vi kan ikke slippe for den, vi kan ikke komme uden om den, den er her.
Vi må jo erkende, at det ikke kun er den tredje verdens befolkninger, der har en interesse i, at fordelingen af verdens ressourcer bliver mere ligelig; det er også i vores egen interesse.
En aktiv bekæmpelse af fattigdom betyder også, at man bekæmper fanatisme og vold, og det er også et spørgsmål om, at de sociale og økonomiske betingelser i verdens fattige lande bliver bedre.
Det er kort sagt i vores egen interesse, at der sker en udligning af kløften mellem rige og fattige lande.
Det er vores opfattelse, at WTO skal bruges aktivt til at skabe en international retsorden på handelsområdet samt sikre en udligning af verdens ressourcer på et bæredygtigt niveau.
WTO's ministerkonference har denne gang også en anden betydning, nemlig at verdenssamfundet har et stort behov for at vise, at det er muligt at arbejde sammen over grænser på tværs af religiøse skel, og at kløften mellem forskellige kulturer ikke bliver gravet større, men tværtimod opfyldes ved, at det aktive samarbejde styrkes.
WTO bliver styrket, hver gang et nyt land bliver optaget.
Derfor er det meget glædeligt, at Kinas optagelsesforhandlinger er afsluttet, og at forhandlingerne med Rusland er blevet intensiveret.
Det er afgørende, at man i de kommende forhandlinger viser den største forståelse og fleksibilitet i de forskellige diskussioner, også selv om det betyder, at nogle af de europæiske mærkesager kommer under pres.
Men situationen i verden betyder, at man også denne gang må prøve at finde større forståelse for behovet for faktisk at nå frem til et resultat.
Denne gang tager vi også til ministerkonferencen med det, man kunne kalde en bred dagsorden, nemlig at man både vil have en handelsliberalisering, og at man også gerne vil tilgodese og inddrage emner som miljø, arbejdstagerrettigheder og sundhed.
Disse emner bliver ikke kun frembragt af EU, men de bliver også modarbejdet af USA og også af udviklingslandene, som frygter, at disse emner kan blive brugt som fremtidige handelshindringer og som barrierer i forhold til de rige landes markeder.
Vi må være fleksible på disse områder uden at lægge de bæredygtige tanker på hylden.
Vi kan ikke blive ved med at holde ulandene ude fra vore markeder og samtidig prøve at sætte nogle standarder, som kun vi selv kan overholde.
Vi skal finde en balance, og Det Radikale Venstre er villig til kompromiser på dette område.
Til slut skal jeg sige, at Det Radikale Venstre støtter det forslag til vedtagelse, som er fremsat sammen med en del andre partier her i Folketinget, og som også henviser til den tidligere vedtagelse af maj 2001.